ବିମଷ୍ଟେକ ନେତାଙ୍କ ‘ରିଟ୍ରିଟ୍ ୨୦୧୬’ ଦସ୍ତାବିଜ

ବାଂଲାଦେଶର ପ୍ରଧାନମନ୍ତ୍ରୀ, ଭୂଟାନର ପ୍ରଧାନମନ୍ତ୍ରୀ, ଭାରତର ପ୍ରଧାନମନ୍ତ୍ରୀ, ମିଆଁମାରର ରାଷ୍ଟ୍ର ପରାମର୍ଶଦାତା, ନେପାଳ ପ୍ରଧାନମନ୍ତ୍ରୀ, ଶ୍ରୀଲଙ୍କାର ରାଷ୍ଟ୍ରପତି, ଥାଇଲାଣ୍ଡର ପ୍ରଧାନମନ୍ତ୍ରୀଙ୍କ ସ୍ଵତନ୍ତ୍ର ଦୂତ ଆମେ ସମସ୍ତେ ୨୦୧୬ ଅକ୍ଟୋବର ୧୬ତାରିଖରେ ଗୋଆରେ ବ୍ରିକ୍ସ-ବିମଷ୍ଟେକ ଆଉଟରିଚ୍ ଶିଖର ସମ୍ମିଳନୀରେ ସାକ୍ଷାତ କରିଥିଲୁ । ମହାମହିମ୍ ଭୂମିବୋଲ ଆଦୁଲ୍ୟେଙ୍କ ମୃତ୍ୟୁରେ ଆମେ ଗଭୀର ଦୁଃଖ ବ୍ୟକ୍ତ କରିଛୁ । ଆନ୍ତର୍ଜାତିକ ବିକାଶରେ ତାଙ୍କର ଯୋଗଦାନକୁ ଜାତିସଂଘ ସ୍ଵୀକୃତି ଦେଇ ପ୍ରଥମ ହ୍ୟୁମାନ୍ ଡେଭଲପମେଂଟ ଆଚିଭମେଣ୍ଟ ଆୱାର୍ଡରେ ସମ୍ମାନିତ କରିଥିଲା । ଆମେ ରାଜ ପରିବାର, ଥାଇଲାଣ୍ଡ ସରକାର ଓ ଲୋକଙ୍କ ପ୍ରତି ହାର୍ଦ୍ଦିକ ସମ୍ବେଦନା ବ୍ୟକ୍ତ କରୁଛୁ । ସ୍ଥାୟୀ ବିକାଶ ପାଇଁ ଜାତିସଂଘର ୨୦୩୦ ଏଜେଣ୍ଡା ସମେତ ଗୁରୁତ୍ଵପୂର୍ଣ୍ଣ ଆନ୍ତର୍ଜାତିକ ଓ ଆଂଚଳିକ ପ୍ରସଙ୍ଗରେ ପାରସ୍ପରିକ ସ୍ଵାର୍ଥ ଓ ଚିନ୍ତାଧାରାର ଆଦାନପ୍ରଦାନ ଉପରେ ଆଲୋଚନା କରିବା ପାଇଁ ବ୍ରିକ୍ସ ଓ ବିମଷ୍ଟେକ ନେତାଙ୍କ ମଧ୍ୟରେ ଶିଖର ସମ୍ମିଳନୀକୁ ଆମେ ପ୍ରଶଂସା କରିବାକୁ ଚାହୁଁଛୁ । ଏହି ମିଳିତ ଶିଖର ସମ୍ମିଳନୀ ଦ୍ଵାରା ୨ଟି ଗ୍ରୁପର ସଦସ୍ୟ ରାଷ୍ଟ୍ର ମଧ୍ୟରେ ବିଶ୍ଵାସ ଓ ବୁଝାମଣାକୁ ପ୍ରୋତ୍ସାହନ ମିଳିବ ତଥା ଭବିଷ୍ୟତରେ ସହଯୋଗ ଓ ପାରସ୍ପରିକ ଲାଭ ଦିଗରେ ଆଗେଇ ନେବ । ୧୯୯୭ ବ୍ୟାଙ୍କକ ଘୋଷଣାପତ୍ରର ସିଦ୍ଧାନ୍ତକୁ ସ୍ମରଣ କରି ବିମଷ୍ଟେକ ସଦସ୍ୟ ରାଷ୍ଟ୍ରଗୁଡ଼ିକର ସାର୍ବଭୌମ ସମାନତା ନୀତି, ଆଂଚଳିକ ସଂହତି, ରାଜନୀତିକ ସ୍ଵାଧୀନତା, ଆଭ୍ୟନ୍ତରୀଣ ମାମଲାରେ ହସ୍ତକ୍ଷେପ ନକରିବା, ଶାନ୍ତିପୂର୍ଣ୍ଣ ସହାବସ୍ଥାନ ଓ ପାରସ୍ପରିକ ଲାଭ ଆଧାରିତ ସହଯୋଗ ଉପରେ ପୁନଃ ଗୁରୁତ୍ଵ ଦିଆଯିବ । ୧୯୯୭ ବ୍ୟାଙ୍କକ ଘୋଷଣାପତ୍ରରେ ଉଲ୍ଲେଖ ଥିବା ବିମଷ୍ଟେକର ଉଦ୍ଦେଶ୍ୟ ଓ ଲକ୍ଷ୍ୟକୁ ପୂରଣ କରିବା ପାଇଁ ପ୍ରୟାସକୁ ଆମେ ତ୍ଵରାନ୍ଵିତ କରିବାକୁ ସହମତ ହୋଇଛୁ । ଚିହ୍ନିତ ପ୍ରାଥମିକତା କ୍ଷେତ୍ରରେ ପାରସ୍ପରିକ ସହଯୋଗ ମାଧ୍ୟମରେ ଆର୍ଥିକ ଓ ସାମାଜିକ ବିକାଶର ସମ୍ଭାବନା ଉପରେ ବିମଷ୍ଟେକ ବିଚାର କରିବ । ଆମେ ବିମଷ୍ଟେକକୁ ସୁଦୃଢ, ଅଧିକ ପ୍ରଭାବଶାଳୀ ଓ ଫଳପ୍ରଦ କରିବା ଦିଗରେ ମିଳିତ ଭାବେ କାମ କରିବା ପାଇଁ ପ୍ରତିଶ୍ରୁତିବଦ୍ଧ । ୨୦୧୪ ମାର୍ଚ୍ଚ ୪ ତାରିଖରେ ନେ-ପି-ତା ଠାରେ ତୃତୀୟ ବିମଷ୍ଟେକ ଶିଖର ସମ୍ମଳନୀ ଘୋଷଣାପତ୍ରକୁ ମନେପକାଇ ବିମଷ୍ଟେକ ପ୍ରତି ଆମର ଦୃଢ଼ ପ୍ରତିଶ୍ରୁତିକୁ ଆଗେଇ ନେବାକୁ ଚାହୁଁଛୁ । ଯାହା ବଙ୍ଗୋପସାଗର ଭୂଭାଗରେ ଆଚଂଳିକ ସହଯୋଗ ଓ ସଂହତିକୁ ସଂଗଠିତ ପାଇଁ ପ୍ରୋତ୍ସାହିତ କରିବ । ଆମେ ସ୍ଵୀକାର କରୁଛୁ ଯେ ଆମର ଭୌଗଳିକ ଘନିଷ୍ଠତା, ପ୍ରଚୁର ପରିମାଣରେ ପ୍ରାକୃତିକ ଓ ମାନବ ସମ୍ବଳ, ସମୃଦ୍ଧ ଐତିହାସିକ ସମ୍ବନ୍ଧ ଓ ମିଳିତ ସାଂସ୍କୃତିକ ସାମ୍ରାଜ୍ୟ ବିମଷ୍ଟେକ ଶାନ୍ତି, ଆମର କ୍ଷେତ୍ରରେ ସ୍ଥିରତା ଓ ସମୃଦ୍ଧିକୁ ପ୍ରୋତ୍ସାହିତ କରିବା ଦିଗରେ ଆଦର୍ଶ ମଂଚ ପ୍ରଦାନ କରିବ । ଆମ କ୍ଷେତ୍ର ବା ଅଚଂଳରେ ଶାନ୍ତି ଓ ସ୍ଥିରତା ପ୍ରତି ଏକମାତ୍ର ସବୁଠୁ ଉଲ୍ଲେଖନୀୟ ବିପଦ ହେଉଛି ଆତଙ୍କବାଦ ଯାହାକୁ ଆମେ ସ୍ଵୀକାର କରିଛୁ । ଆମେ ସବୁସ୍ତରର ଆତଙ୍କବାଦ ଓ ତା’ର ଅଭିବ୍ୟକ୍ତି, ଉତ୍ତେଜନାକୁ ଦୃଢ଼ ଭାବେ ମୁକାବିଲା କରିବା ପାଇଁ ଦୋହରାଇବା ସହ ଆତଙ୍କବାଦ କୌଣସି ପରିସ୍ଥିତିରେ ଯଥାର୍ଥ ନୁହେଁ ବୋଲି କହିଛୁ । ନିକଟ ଅତୀତରେ ଏହି ଅଚଂଳରେ ଆତଙ୍କବାଦୀ ଆକ୍ରମଣକୁ ଆମେ କଡ଼ା ଭାଷାରେ ନିନ୍ଦା କରୁଛୁ । ଆମେ ଦୃଢ଼ ଭାବେ ବିଶ୍ଵାସ କରୁଛୁ ଯେ ଆତଙ୍କବାଦ ବିରୋଧରେ ଆମର ଲଢ଼େଇ ନା କେବଳ ଆତଙ୍କବାଦୀଙ୍କୁ ପ୍ରତିବନ୍ଧକ ଓ ମୂଳପୋଛ, ଆତଙ୍କ ସଂଗଠନ ଓ ନେଟୱାର୍କ ମଧ୍ୟରେ ସୀମିତ ନୁହେଁ ବରଂ ଆତଙ୍କବାଦକୁ ପ୍ରୋତ୍ସାହିତ, ସମର୍ଥନ ଓ ଆର୍ଥିକ ସହାୟତା ତଥା ଆତଙ୍କବାଦୀ ଓ ଆତଙ୍କ ଗୋଷ୍ଠୀର ଅଭୟାରଣ୍ୟ ପାଲଟିଥିବା ରାଷ୍ଟ୍ରକୁ ଚିହ୍ନଟ କରି ସେମାନଙ୍କ ବିରୋଧରେ ଦୃଢ଼ ପଦକ୍ଷେପ ଓ ଉତ୍ତରଦାୟୀ କରିବା ଉଚିତ୍ । ଶହୀଦ ନାଁରେ ଆତଙ୍କବାଦୀଙ୍କ ଗୁଣଗାନ କରାଯିବା ଅନୁଚିତ୍ । ଆତଙ୍କବାଦ, ହିଂସାତ୍ମକ ଉଗ୍ରବାଦ ଓ କଠୋରପନ୍ଥୀ ଗତିବିଧିକୁ ମୁକାବିଲା ପାଇଁ ତୁରନ୍ତ ପଦକ୍ଷେପ ନେବାର ଆବଶ୍ୟକତା ରହିଛି । ଆମକୁ ନିଜର ଆଇନକୁ ଲାଗୁ, ଗୁଇନ୍ଦା ଓ ସୁରକ୍ଷା ସଂଗଠନଗୁଡ଼ିକ ମଧ୍ୟରେ ସହଯୋଗ ଓ ସମନ୍ଵୟ ପାଇଁ ସୁଦୃଢ଼ ପଦକ୍ଷେପ ନେବା ପାଇଁ ଆମେ ନିଜର ପ୍ରତିବଦ୍ଧତା ଜାହିର କରିଛୁ । ଅପରାଧ ପ୍ରସଙ୍ଗରେ ପାରସ୍ପରିକ ସହାୟତା ନିମନ୍ତେ ବିମଷ୍ଟେକ ବୁଝାମଣା ସ୍ଵାକ୍ଷରକୁ ତ୍ଵରାନ୍ୱିତ କରିବା ତଥା ସଂଗଠିତ ଅପରାଧ, ନିଶାସାମଗ୍ରୀ ଚୋରାଚାଲାଣ, ଆନ୍ତର୍ଜାତିକ ଆତଙ୍କବାଦର ମୁକାବିଲା ପାଇଁ ବିମଷ୍ଟେକ ବୁଝାମଣା ସହଭାଗିତାକୁ ତ୍ଵରିତ୍ ସ୍ଵୀକାର କରିବାକୁ ପ୍ରତିଶ୍ରୁତିବଦ୍ଧ । ବିଶେଷକରି ବଙ୍ଗୋପସାଗର କ୍ଷେତ୍ରରେ ଲୋକଙ୍କ ଜୀବନ ଓ ଜୀବିକା ଉପରେ ଜଳବାୟୁ ପରିବର୍ତ୍ତନରେ ଆମ ଗ୍ରହ ପାଇଁ ବଢ଼ୁଥିବା ବିପଦ ପ୍ରତି ଅବଗତ ଥିବାକୁ ଅନୁଭବ କରି ଆମେ ପରିବେଶ ସୁରକ୍ଷା ଓ ସହଭାଗିତାକୁ ସୁଦୃଢ଼ କରିବାକୁ ସଂକଳ୍ପ ନେଇଛୁ । ସ୍ଥାୟୀ ବିକାଶର ଆବଶ୍ୟକତା ତଥା ଅଂଚଳ ଓ ଜାତୀୟସ୍ତରରେ ପରିବେଶ ପରିବର୍ତ୍ତନ ପାଇଁ ପ୍ୟାରିସ୍ ବୁଝାମଣାକୁ ଲାଗୁ କରିବା ଉପରେ ଗୁରୁତ୍ଵ ଦେଉଛୁ । ବିପର୍ଯ୍ୟୟ ପରିଚାଳନାରେ ଘନିଷ୍ଠ ସହଯୋଗ ନିମନ୍ତେ ମିଳିତ ଅଭ୍ୟାସ, ପୂର୍ବ ସର୍ତକତା ବ୍ୟବସ୍ଥା ସହ ସୂଚନା ଆଦାନପ୍ରଦାନ, ପ୍ରତିଷେଧକ ପଦକ୍ଷେପ ଗ୍ରହଣ, ରିଲିଫ୍ ଓ ପୁନଃ ଥଇଥାନ ପାଇଁ ମିଳିତ କାର୍ଯ୍ୟାନ୍ଵୟନ ଏବଂ ସାମର୍ଥ୍ୟ ଗଠନକୁ ପ୍ରୋତ୍ସାହିତ କରୁଛୁ । ଏହି ଅଂଚଳରେ ପ୍ରଚଳିତ ସାମର୍ଥ୍ୟ ଗଠନ ତଥା ଅନ୍ୟ କ୍ଷେତ୍ରୀୟ ଓ ଆନ୍ତର୍ଜାତିକ ସ୍ତରରେ ସମ୍ଭାବ୍ୟ ଭାଗିଦାରୀ ଖୋଜିବା ପାଇଁ ମଧ୍ୟ ସହମତ ହୋଇଛି । ବିଭିନ୍ନ ମାଧ୍ୟମରେ ଯୋଗାଯୋଗ କ୍ଷେତ୍ରରେ ବିକାଶ ଓ ଅଭିବ୍ୟକ୍ତି ହିଁ କ୍ଷେତ୍ରୀୟ ଏକୀକରଣକୁ ପ୍ରୋତ୍ସାହିତ କରିବାର ମୂଳମନ୍ତ୍ର ବୋଲି ସମସ୍ତେ ସ୍ଵୀକାର କରିଛନ୍ତି । ବିମଷ୍ଟେକ ଅଞ୍ଚଳରେ ଅତ୍ୟାଧୁନିକ ବହୁମୁଖୀ ଯୋଗାଯୋଗ (ଆକାଶପଥ, ରେଳ, ସଡ଼କ ଓ ଜଳପଥ) ପାଇଁ ଚାଲିଥିବା ପ୍ରୟାସକୁ ନେଇ ସମସ୍ତେ ସନ୍ତୋଷ ବ୍ୟକ୍ତ କରିଛନ୍ତି । ବିମଷ୍ଟେକ ପରିବହନ ଭିତ୍ତିଭୂମି ଓ ଲଜିଷ୍ଟିକ ଅନୁଧ୍ୟାନର ସୁପାରିସକୁ କାର୍ଯ୍ୟକାରୀ ଦିଗରେ ନିଆଯାଇଥିବା ପଦକ୍ଷେପରେ ସନ୍ତୋଷ ବ୍ୟକ୍ତ କରିଛନ୍ତି । ବିମଷ୍ଟେକ ମୋଟରଗାଡି ରାଜିନାମାର ସମ୍ଭାବନା ଖୋଜିବା ପାଇଁ ଆମେ ସହମତ ହୋଇଛୁ । ଫସଲ ସମେତ କୃଷି କ୍ଷେତ୍ର, ପଶୁସମ୍ପଦ ଓ ଉଦ୍ୟାନକୃଷି ସମେତ କୃଷି କ୍ଷେତ୍ରରେ ସହଯୋଗକୁ ନିବିଡ଼ କରି ଆମେ କୃଷି ଓ ଖାଦ୍ୟ ସୁରକ୍ଷା ପାଇଁ ନିଜର ପ୍ରତିଶ୍ରୁତିବଦ୍ଧତାକୁ ଦୋହରାଉଛୁ । ଏହି କ୍ଷେତ୍ର (ଅଂଚଳ)ରେ କୃଷି ଉତ୍ପାଦନ ବୃଦ୍ଧି ଦିଗରେ ସହଯୋଗକୁ ତ୍ଵରାନ୍ୱିତ କରିବାକୁ ମଧ୍ୟ ସହମତି ହୋଇଛି । ସମସ୍ତେ ଜାଣନ୍ତି ବଙ୍ଗୋପସାଗର କ୍ଷେତ୍ରରେ ବିଶ୍ଵର ୩୦ ପ୍ରତିଶତ ମତ୍ସ୍ୟଜୀବୀ ରହୁଛନ୍ତି । ଆମେ ଏହି ଅଚଂଳର ମତ୍ସ୍ୟଜୀବୀଙ୍କ ସାମଗ୍ରିକ ବିକାଶ ପାଇଁ ସହଯୋଗ ନିମନ୍ତେ ସହମତ ହୋଇଛୁ । ଯାହା ଲୋକଙ୍କ ଖାଦ୍ୟ ସୁରକ୍ଷାକୁ ସୁନିଶ୍ଚିତ ଓ ଜୀବିକା ନିର୍ବାହ ସ୍ଥିତିରେ ସୁଧାରରେ ଉଲ୍ଲେଖନୀୟ ଯୋଗଦାନ କରିବ ଓ ଏ ଦିଗରେ ନିବିଡ଼ ସହଭାଗିତା ରଖିବାକୁ ସହମତି ହୋଇଛି । ଆମ ଅଂଚଳରେ ନୀଳ ଅର୍ଥବ୍ୟବସ୍ଥାର ବିକାଶ ପାଇଁ ପର୍ଯ୍ୟାପ୍ତ ସମ୍ଭାବନା ଥିବା ସ୍ଵୀକାର କରୁଛୁ । ଉଭୟ ଜଳଭାଗ ଓ ଉପକୂଳରେ ଜଳଅମଳ, ଜଳ, ସମୁଦ୍ର ତଳେ ଖଣିଜ ଅନ୍ୱେଷଣ, ଉପକୂଳ ଜାହାଜ ଚଳାଚଳ, ଜୈବ ପର୍ଯ୍ୟଟନ ଓ ଅକ୍ଷୟ ସମୁଦ୍ର ଶକ୍ତି ସହ ଏହି କ୍ଷେତ୍ରର ସ୍ଥାୟୀ ବିକାଶକୁ ପ୍ରୋତ୍ସାହନର ଲକ୍ଷ୍ୟ ରଖାଯାଇଛି । ସୁବିଧାସୁଯୋଗରୁ ବଂଚିତ ପାହାଡ଼ିଆ ଅଂଚଳ ପାଇଁ ସ୍ଥାୟୀ ଓ ସାମଗ୍ରିକ ବିକାଶ ଜରୁରୀ । ଜୈବ ବିବିଧତା ସହ ପାହାଡ଼ର ଜୈବ ବ୍ୟବସ୍ଥାକୁ ସଂରକ୍ଷଣ ରଖିବା ପାଇଁ ବୃହତ ଉଦ୍ୟମ ପାଇଁ ଆହ୍ଵାନ ଦିଆଯାଇଛି । ଆମେ ବିମଷ୍ଟେକ ସଦସ୍ୟ ରାଷ୍ଟ୍ରଗୁଡ଼ିକ ମଧ୍ୟରେ ଶକ୍ତି କ୍ଷେତ୍ରରେ ବୃଦ୍ଧି ପାଉଥିବା ସହଯୋଗକୁ ସ୍ଵାଗତ କରୁଛୁ । ଆମେ ବିମଷ୍ଟେକ ଗ୍ରିଡ୍ ଆନ୍ତଃସଂଯୋଗ ସମ୍ବନ୍ଧୀୟ ବୁଝାମଣା ପତ୍ରରେ ସ୍ଵାକ୍ଷର କରିବା ପ୍ରକ୍ରିୟାକୁ ତ୍ଵରାନ୍ୱିତ ପାଇଁ ନିଷ୍ପତ୍ତି ନେଇଛୁ । ବିମଷ୍ଟେକ ଶକ୍ତି କେନ୍ଦ୍ରକୁ ତୁରନ୍ତ କାର୍ଯ୍ୟକ୍ଷମ ପାଇଁ ପଦକ୍ଷେପ ନେବା ନିମନ୍ତେ ନିର୍ଦ୍ଦେଶ ଦିଆଯାଇଛି । ଏହି କ୍ଷେତ୍ରରେ ଶକ୍ତି ସ୍ରୋତର ଉଚ୍ଚ ସମ୍ଭାବନାକୁ ଦୃଷ୍ଟିରେ ରଖି ବିଶେଷ ଭାବେ ଅକ୍ଷୟ ଓ ସ୍ଵଚ୍ଛ ଶକ୍ତି ପାଇଁ ଆମେ ଶକ୍ତି ସହଯୋଗ ପାଇଁ ବିସ୍ତୃତ ଯୋଜନା ବିକଶିତ କରିବାକୁ ସହମତ ହୋଇଛୁ । ଯାହା ଆଂଚଳିକ ଶକ୍ତି କାରବାରକୁ ପ୍ରୋତ୍ସାହନ ଓ ଆନ୍ତଃ ସଂଯୋଗକୁ ଦୃଷ୍ଟିରେ ରଖି କରାଯିବ । ବିମଷ୍ଟେକ ମୁକ୍ତ ବାଣିଜ୍ୟ କ୍ଷେତ୍ର ଆଲୋଚନାରେ ତୁରନ୍ତ ନିଷ୍କର୍ଷ, ବାଣିଜ୍ୟ ବାର୍ତ୍ତା ସମିତି (ଟିଏନସି)କୁ ନିର୍ଦ୍ଦେଶ ଓ ନିଜର ବୁଝାମଣାକୁ ଚୂଡ଼ାନ୍ତ ରୂପ ଦେବା ପାଇଁ କାର୍ଯ୍ୟକାରୀ ଗୋଷ୍ଠୀକୁ ନବୀକୃତ କରିବାକୁ ପ୍ରତିଶ୍ରୁତିବଦ୍ଧ । ଆମେ ମଧ୍ୟ ଟିଏନସିକୁ ସେବା ଓ ନିବେଶ ବୁଝାମଣା ପାଇଁ ଆଲୋଚନାକୁ ତ୍ଵରାନ୍ୱିତ କରିବା ନିମନ୍ତେ ନିର୍ଦ୍ଦେଶ ଦେଇଛୁ । ବାଣିଜ୍ୟ ସୁବିଧା ବ୍ୟାପକ ପାଇଁ ଦୃଢ଼ ପଦକ୍ଷେପ ନେବାକୁ ସହମତ ହୋଇଛୁ । ଆମେ ମଧ୍ୟ କ୍ଷେତ୍ରୀୟ ଅର୍ଥବ୍ୟବସ୍ଥାରେ ଅନେକ ଏକୀକୃତ ପାଇଁ ସ୍ଵଳ୍ପ ବିକଶିତ ରାଷ୍ଟ୍ର ନିମନ୍ତେ ସ୍ଵତନ୍ତ୍ର ଓ ଭିନ୍ନ ବିକଳ୍ପ ପ୍ରସ୍ତାବ ପାଇଁ ସହମତ ଅଛୁ । ବିକାଶର ଆବଶ୍ୟକତାକୁ ଦୃଷ୍ଟିରେ ରଖି ସମସ୍ତ କ୍ଷେତ୍ରରେ ସ୍ଥାୟୀ ବିକାଶକୁ ପ୍ରୋତ୍ସାହନ ନିମନ୍ତେ ଏସଏମ୍ଇ ସହ ଟେକ୍ନୋଲୋଜିର ଉପଲବ୍ଧତା ଓ ଉପେଯାଗକୁ ସ୍ଵୀକାର କରୁଛୁ । ଶ୍ରୀଲଙ୍କାରେ ବିମଷ୍ଟେକ ଟେକ୍ନୋଲୋଜି ଟ୍ରାନ୍ସଫର ସୁବିଧା ସ୍ଥାପନ ପାଇଁ ତୁରନ୍ତ ଆସୋସିଏସନର ବୁଝାମଣା ପତ୍ରକୁ ଚୂଡ଼ାନ୍ତ କରିବାକୁ ନିର୍ଦ୍ଦେଶ ଦେଇଛୁ । ଆମେ ଜନସ୍ଵାସ୍ଥ୍ୟ ପ୍ରସଙ୍ଗର ସମାଧାନ ପାଇଁ ମିଳିତ ପ୍ରୟାସକୁ ଜାରି ରଖିବାକୁ ସହମତ । ଆମେ ପାରମ୍ପରିକ ଔଷଧ ଉପରେ ବିମଷ୍ଟେକ ନେଟୱାର୍କ ଅଫ୍ ନେସନାଲ ସେଂଟର ଫର୍ କୋର୍ଡିନେସନ ଓ ତା’ର ଟାସ୍କଫୋର୍ସକୁ ସମ୍ପ୍ରସାରଣ ଓ ଏକ୍ଷେତ୍ରରେ ସହଯୋଗକୁ ନିବିଡ଼ କରିବା ନିମନ୍ତେ ରାଜି ହୋଇଛୁ । ଆମେ ସମଗ୍ର ଅଂଚଳରେ ନିବିଡ଼ ବୁଝାମଣା ଓ ବିଶ୍ଵାସ ସ୍ଥାପନ ପାଇଁ ସଂକଳ୍ପ ନେବା ସହ ସଦସ୍ୟ ରାଷ୍ଟ୍ରଗୁଡ଼ିକ ମଧ୍ୟରେ ବିଭିନ୍ନ ସ୍ତରରେ ଲୋକଙ୍କ ମଧ୍ୟରେ ସମ୍ପର୍କକୁ ପ୍ରୋତ୍ସାହିତ କରିବାକୁ ପ୍ରତିଶ୍ରୁତିବଦ୍ଧ । ବିମଷ୍ଟେକ ନେଟୱାର୍କ ପଲିସି ଚିନ୍ତନ ମଣ୍ଡଳୀର ୨ଟି ବୈଠକ ସନ୍ତୋଷଜନକ ରହିଛି ଓ ସଦସ୍ୟ ରାଷ୍ଟ୍ରଗୁଡ଼ିକ ମଧ୍ୟରେ ନିୟମିତ ଏହି ବୈଠକ ଆୟୋଜନ କରି ଲୋକଙ୍କ ମଧ୍ୟରେ ସମ୍ପର୍କକୁ ବ୍ୟାପକ କରାଯିବା ଉଚିତ୍ । ଆମର ଶିକ୍ଷା ଓ ଗବେଷଣା ପ୍ରତିଷ୍ଠାନରେ ଏହି ଯୋଗସୂତ୍ରକୁ ସମ୍ପ୍ରସାରଣ କରିବାକୁ ରାଜି ହୋଇଛି । ଆମ ଅଂଚଳରେ ସଭ୍ୟତା, ଇତିହାସ ଓ ସାଂସ୍କତିକ ସମ୍ବନ୍ଧକୁ ସ୍ଵୀକାର କରି ଆମେ ପର୍ଯ୍ୟଟନର ବିକାଶ ପାଇଁ ବିଶାଳ ସମ୍ଭାବନାକୁ ଚିହ୍ନଟ ଓ ଆନ୍ତଃ-ବିମଷ୍ଟେକ ପର୍ଯ୍ୟଟନକୁ ବିଶେଷକରି ଟୁରିଷ୍ଟ ସର୍କିଟ ଓ ଜୈବ ପର୍ଯ୍ୟଟନ କ୍ଷେତ୍ରକୁ ପ୍ରୋତ୍ସାହନ ନିମନ୍ତେ ସୁଦୃଢ଼ ପଦକ୍ଷେପ ନେବା ପାଇଁ ଆମର ସ୍ଵାର୍ଥକୁ ପୁଣିଥରେ ଦୋହରାଉଛୁ । ବୌଦ୍ଧ ପର୍ଯ୍ୟଟନ ବଳୟ ଓ ମନ୍ଦିର ପର୍ଯ୍ୟଟନ ବଳୟର ବିକାଶକୁ ପ୍ରୋତ୍ସାହନ ଦେଉଛୁ । ବିମଷ୍ଟେକ ସାଂସ୍କୃତିକ ଉଦ୍ୟୋଗ କମିଶନ ଓ ଭୂଟାନରେ ବିମଷ୍ଟେକ ସାଂସ୍କୃତିକ ଉଦ୍ୟୋଗର ପର୍ଯ୍ୟବେକ୍ଷଣାଗାର ସ୍ଥାପନକୁ ତ୍ଵରାନ୍ୱିତ କରିବାକୁ ନିଷ୍ପତ୍ତି ନେଇଛୁ । ଯାହାକି ସାଂସ୍କତିକ ଉଦ୍ୟୋଗ କ୍ଷେତ୍ରରେ ସୂଚନା ସଂଗ୍ରହ କରିବାର ଏକ ଭଣ୍ଡାର ଭାବେ କାମ କରିବ । ନେପାଳରେ ୨୦୧୨ ଜାନୁୟାରୀରେ ଦାରିଦ୍ର୍ୟ ଦୂରୀକରଣ ଉପରେ ଦ୍ଵିତୀୟ ବିମଷ୍ଟେକ ମନ୍ତ୍ରୀସ୍ତରୀୟ ବୈଠକରେ ଗ୍ରହଣ କରାଯାଇଥିବା ବିମଷ୍ଟେକ ଦାରିଦ୍ର୍ୟ ଯୋଜନାର ଏକ୍ସନ୍ ପ୍ଲାନକୁ ପ୍ରଭାବଶାଳୀ ଢଙ୍ଗରେ କାର୍ଯ୍ୟକାରୀ କରିବାକୁ ପ୍ରତିବଦ୍ଧତା ଜାହିର କରିଛୁ । ଏହି ଏକ୍ସନ୍ ପ୍ଲାନ୍ ୨୦୧୪ ମାର୍ଚ୍ଚରେ ମିଆଁମାରରେ ଅନୁଷ୍ଠିତ ତୃତୀୟ ବିମଷ୍ଟେକ ଶିଖର ସମ୍ମିଳନୀରେ ସମର୍ଥନ ହାସଲ କରିଥିଲା । ୨୦୧୪ ସେପ୍ଟେମ୍ବରରୁ ଢ଼ାକାରେ ବିମଷ୍ଟେକର ସ୍ଥାୟୀ ସଚିବାଳୟ କାର୍ଯ୍ୟକାରୀ ହେଉଥିବାରୁ ଆମେ ସନ୍ତୋଷ ବ୍ୟକ୍ତ କରିବା ସହ ଏନେଇ ବାଂଲାଦେଶ ସରକାରଙ୍କ ଯୋଗଦାନକୁ ପ୍ରଶଂସା କରାଯାଇଛି । ବିମଷ୍ଟେକ ସ୍ଥାପନର ୨୦ତମ ବାର୍ଷିକୀ ୨୦୧୭ରେ ପଡ଼ୁଥିବାକୁ ସ୍ଵୀକାର କରି ଆମେ ବିମଷ୍ଟେକ ସଚିବାଳୟକୁ ବିଂଶତମ ବାର୍ଷିକ ଉତ୍ସବ ପାଳନ ପାଇଁ ଅନେକ କାର୍ଯ୍ୟକ୍ରମ ପ୍ରସ୍ତୁତ ଏବଂ ଆମର କର୍ତ୍ତୃପକ୍ଷଙ୍କୁ ଏଭଳି କାର୍ଯ୍ୟକ୍ରମ ପାଳନ ପାଇଁ ନିର୍ଦ୍ଦେଶ ଦେଉଛୁ । ବିମଷ୍ଟେକ ଅଧୀନରେ ଆଂଚଳିକ ସହଯୋଗକୁ ଜରୁରୀ କରାଇବା ପାଇଁ ଆମେ ବିମଷ୍ଟେକର ସମସ୍ତ ବୈଠକକୁ ନିର୍ଦ୍ଧାରିତ ସମୟରେ ଓ ନିୟମିତ ଭାବେ ମନୋନୀତ ସ୍ତରରେ କରିବାକୁ ପ୍ରତିଶ୍ରୁତିବଦ୍ଧ । ଆମେ ବାଂଲାଦେଶ, ଭୂଟନା, ମିଆଁମାର, ନେପାଳ, ଶ୍ରୀଲଙ୍କା ଓ ଥାଇଲାଣ୍ଡର ନେତାମାନେ ବ୍ରିକ୍ସ-ବିମଷ୍ଟେକ ଆଉଟରିଚ୍ ଶିଖର ସମ୍ମିଳନୀକୁ ବିମଷ୍ଟେକ ନେତାମାନଙ୍କୁ ଆମନ୍ତ୍ରଣ କରିବା ପାଇଁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ପ୍ରୟାସକୁ ପ୍ରଶଂସା କରିବା ସହ ଶିଖର ସମ୍ମିଳନୀ ସମୟରେ ଭବ୍ୟ ଆତିଥ୍ୟ ଓ ସୁନ୍ଦର ବ୍ୟବସ୍ଥା ପାଇଁ ଧନ୍ୟବାଦ ଜଣାଉଛୁ । ୨୦୧୭ରେ ନେପାଳରେ ଚତୁର୍ଥ ବିମଷ୍ଟେକ ଶିଖର ସମ୍ମିଳନୀ ବୈଠକ ପାଇଁ ଆମେ ତତ୍ପର ଅଛୁ ।